《早发马底驿至辰阳》
清代·洪饴孙

溪危周千盘，石险露百状。百转山径间，溪流愈平放。

峰尖棱棱石纹起，一抹山痕全作紫。邮亭十里晓雾多，村屋高低乱云里。

秋林苍茫曙光湿，绝顶一峰衔日出。沿溪藻影漾晓华，惊起游鱼争欲匿。

水流百折波自通，泉石荡漾浮云空。此间作县亦清绝，山色绕北溪流东。

参关高原踏晨露，马恋山光亦回顾。野人短褐上山樵，却立云峰最高处。

作者简介：（1773—1816）清江苏阳湖人，字孟慈，又字祐甫。洪亮吉子。嘉庆三年举人。官湖北东湖县知县。博览群籍，锐于思辨。有《补三国职官表》、《补续汉艺文志》、《毗陵艺文志》、《世本辑补》、《青埵山人诗》等。